ยืนยัน จนท.ดับเพลิงบางอ้อ ติดโควิด-19 จากสนามมวย แค่คนเดียว
จนท.ดับเพลิงบางอ้อ ขอชี้แจง กรณีโซเชียลกระพือข่าว ติดเชื้อโควิด-19 ทั้งสถานี ความจริง ติดนายเดียว-จากสนามมวย ส่วนคนอื่นตรวจแล้วไม่ติด แต่ต้องกักตัวเอง 14 วันทั้งสถานี และงดออกเหตุ ขออย่ารังเกียจ สิบโมงเช้า วันที่ 16 มี.ค. ที่สถานีดับเพลิงบางอ้อ เขตบางพลัด กรุงเทพฯ ผู้สื่อข่าวได้รับการเปิดเผยจากเจ้าหน้าที่ดับเพลิงภายในสถานีฯ เกี่ยวกับกระแสข่าวว่าเจ้าหน้าที่ดับเพลิงของสถานีดับเพลิงบางอ้อติดเชื้อโควิด-19 กันทั้งสถานี จนต้องกักตัวในสถานีเป็นเวลา 14 วันว่า ผู้ที่ติดเชื้อมีเพียงคนเดียวเท่านั้น เนื่องจากเข้าไปอยู่ในพื้นที่เสี่ยงคือสนามมวย เมื่อกลับมาทราบข่าวว่าสนามมวยคือพื้นที่เสี่ยง และตัวเองก็มีไข้ สงสัยว่าอาจติดเชื้อมาได้ จึงไปตรวจร่างกายที่โรงพยาบาลกลาง รอผลตรวจ 2 วัน เมื่อผลตรวจออกมาเมื่อวานนี้ (15 มี.ค.) ว่าติดเชื้อ จึงถูกกักตัวอยู่ที่โรงพยาบาลกลางจากนั้น ทางโรงพยาบาลได้ประสานสำนักอนามัยให้ส่งเจ้าหน้าที่มาทำความสะอาดภายในสถานีทุกห้อง รวมทั้งห้องของผู้ติดเชื้อด้วย และมีการตรวจวัดไข้เจ้าหน้าที่ทั้งหมดประมาณ 40 คน ไม่พบว่าผู้ใดมีไข้ แต่ก็ให้กักตัวกันไว้ 14 วัน ซึ่งวอนสังคมอย่าเข้าใจผิดว่าติดเชื้อกันทั้งสถานี ตอนนี้เจ้าหน้าที่รับโทรศัพท์กันทั้งวัน มีแต่คนสอบถามว่าเป็นเรื่องจริงไหม และช่วงนี้งดออกเหตุ 14 วัน โดยให้สถานีดับเพลิงใกล้เคียงออกเหตุแทนขณะนี้เจ้าหน้าที่สถานีดับเพลิงบางอ้อกลายเป็นที่น่ารังเกียจและน่ากลัวของสังคมไปแล้ว วอนสังคมอย่าเชื่อสื่อออนไลน์มากเกินไป ควรแยกแยะและพิจารณาให้ถี่ถ้วนด้วย ซึ่งเรื่องทั้งหมดทางกทม.จะแถลงอย่างเป็นทางการช่วงบ่ายวันนี้
จนท.ดับเพลิงบางอ้อ ขอชี้แจง กรณีโซเชียลกระพือข่าว ติดเชื้อโควิด-19 ทั้งสถานี ความจริง ติดนายเดียว-จากสนามมวยส่วนคนอื่นตรวจแล้วไม่ติด แต่ต้องกักตัวเอง 14 วันทั้งสถานี และงดออกเหตุ
โควิด-19,ไวรัสโคโรนา,ไวรัสโคโรน่า,ติดเชื้อโควิด-19,ดับเพลิงติดโควิด-19,ดับเพลิงบางอ้อ,ติดเชื้อจากสนามมวย,ข่าวทั่วไป